GJYKATA EVROPIANE E TË DREJTAVE TË NJERIUT

SEKSIONI I TRETË

**VENDIM**

*Kërkesa nr. 47401/15*

MYSLYM NELA KUNDËR SHQIPËRISË
(shih tabelën bashkëlidhur)

Gjykata Evropiane e të Drejtave të Njeriut (seksioni i tretë) e mbledhur më 7 tetor 2021, si Komision, i përbërë nga:

Dmitry Dedov, *kryetare,*

Peeter Roosma

Andreas Zünd, *gjyqtarë,*
dhe Viktoriya Maradudina, *zëvendësregjistrare e përkohshme e seksionit,*

pasi morën në konsideratë kërkesën e paraqitur më 21 shtator 2015;

duke marrë në konsideratë parashtrimin e paraqitur nga Qeveria e paditur, e cila i kërkon Gjykatës të përjashtojë kërkesën nga lista e çështjeve,

pasi diskutoi, vendos si më poshtë:

FAKTET DHE PROCEDURA

Detajet e kërkuesit paraqiten në tabelën bashkëngjitur.

Ankesat e kërkuesit sipas nenit 6§1 të Konventës, në lidhje me kohëzgjatjen e tepërt të procedimeve civile të pushuara dhe mungesa e një mjeti efikas të brendshëm në këtë aspekt, iu komunikuan Qeverisë së Shqipërisë (“Qeveria”).

LIGJI

Pas përpjekjeve të pasuksesshme për të arritur një zgjidhje miqësore, Qeveria informoi Gjykatën se propozonte të bënte një deklaratë të njëanshme për zgjidhjen e çështjeve të ngritura nga kërkesa.

Në deklaratë, Qeveria pranoi kohëzgjatjen e tepruar të procedimeve civile të pushuara dhe mungesën e një mjeti efikas të brendshëm, në lidhje me këtë aspekt. Qeveria parashtroi se në nëntor 2017, kishte hyrë në fuqi një mjet parandalues dhe efikas, në lidhje me kohëzgjatjen e tepruar të procedimeve. Qeveria ofronte t’i paguante kërkuesit shumën e detajuar në tabelën bashkëngjitur, shumë e cila do të paguhej brenda tre muajve nga data e njoftimit të vendimit të Gjykatës. Në rastin e mospagimit të asaj shume brenda periudhës tremujore të sipërpërmendur, Qeveria ndërmerrte të paguante interesin e thjeshtë, që nga përfundimi i asaj periudhe deri në zgjidhje, në normën e barabartë me normën margjinale të huadhënies së Bankës Qendrore Evropiane gjatë periudhës së mospagimit plus tre pikë përqindjeje, për sa më sipër, Qeveria ftoi Gjykatën ta përjashtonte kërkesën nga lista e çështjeve në mbështetje të nenit 37§1(c) të Konventës.

Kërkuesi nuk pranoi kushtet e deklaratës të njëanshme të Qeverisë, duke u ankuar se shuma e propozuar ishte shumë e vogël.

Gjykata parashtron se neni 37§1(c) i jep mundësinë ta nxjerrë çështjen nga lista e saj, nëse “... për ndonjë arsye të parashikuar nga Gjykata, nuk justifikohet të vijohet shqyrtimi i kërkesës”. Për këtë arsye, ajo mund t’i përjashtojë kërkesat sipas nenit §1(c), në mbështetje të një deklarate të njëanshme të Qeverisë së paditur, edhe nëse kërkuesi dëshiron të vijojë shqyrtimi i çështjes (shih, veçanërisht, vendimin *Tahsim Acar kundër Turqisë* (kundërshtimet paraprake) [DHM], nr. 26307/95, §§75–77, GJEDNJ 2003-VI. Gjithashtu, Gjykata ka një praktikë gjyqësore të mirëpërcaktuar dhe të qartë, në lidhje me kohëzgjatjen e tepruar të procedimeve civile (shih, midis të tjerash, *Scordino kundër Italisë (nr. 1)* [DHM], nr. 36813/97, §134–227, GJEDNJ 2006-V, dhe *Luli dhe të Tjerët kundër Shqipërisë* nr. 64480/09 dhe 5 të tjerë, §88–92, 1 prill 2014).

Duke pasur në konsideratë parashtrimet në deklaratën e Qeverisë, si edhe shumën e kompensimit të propozuar – i cili është në përputhje me shumat e dhëna në çështje të ngjashme – Gjykata gjykon se nuk është e justifikuar që të vijojë më tej me shqyrtimin e kërkesës (neni 37§1(c)). Për më tepër, Gjykata merr në konsideratë mjetin e ri në legjislacionin shqiptar, në lidhje me kohëzgjatjen e paarsyeshme të procedimeve. Kështu, ajo nënvizon se respektimi i të drejtave të njeriut, sipas përkufizimit ë Konventës dhe të Protokolleve në të, nuk parashikon vijimin me shqyrtimin e kërkesës (neni 37§1 *in fine*).

Së fundmi, Gjykata thekson, se, nëse Qeveria nuk respekton kushtet në deklaratën e tyre të njëanshme, kërkesa mund të rikthehet në listë, sipas nenit 37§2 të Konventës (shih *Josipović kundër Serbisë* (vend.), nr. 18369/07, 4 mars 2008.

Për sa më sipër, është me vend që çështja të përjashtohet nga lista.

Për këto arsye, Gjykata, në mënyrë anonime:

*Mban në konsideratë* kushtet e deklaratës së Qeverisë së Paditur dhe organizimet për garantimin e përputhshmërisë me masat e marra si më sipër.

*Vendos* ta përjashtojë kërkesën nga lista e çështjeve në mbështetje të nenit 37§1(c) të Konventës.

Hartuar në anglisht dhe njoftuar me shkrim, më 28 tetor 2021.

|  |  |
| --- | --- |
| **Viktoriya Maradudina**ZËVENDËSREGJISTRARE E PËRKOHSHME | **Dmitry Dedov**KRYETAR |

SHTOJCË

KËRKESË E CILA PARASHTRON ANKESA SIPAS NENIT 6§1 TË KONVENTËS

(KOHËZGJATJE E TEPRUAR E PROCEDIMEVE CIVILE)

|  |  |  |  |
| --- | --- | --- | --- |
| **Kërkesa nr.****Data e paraqitjes** | **Emri i kërkuesit****Viti i lindjes** | **Data e marrjes së deklaratës së Qeverisë** | **Shuma e dhënë për dëmin jomonetar dhe kostot e shpenzimet për kërkues** **(në euro)[[1]](#footnote-2)** |
| 47401/15,21.9.2015 | **Myslym Nela**1951 | 2.7.2021 | 2.300 |

1. Plus çdo taksë që mund t’i tarifohet kërkuesit. [↑](#footnote-ref-2)